ФАНТАЗИЈА УМА 2

(НАОПАКИ СУСРЕТ)

Негде на ободу плавог океана, сретоше се две рибе.

Биле су исте. Једино их је разликовало то што су пливале у сасвим другачијем положају - једна окренута нагоре, друга надоле.

\*

 "Зашто пливаш наопачке?", упита прва.

 "Управо то сам ја хтела тебе да питам", одговори друга зачуђено.

 "Па ти пливаш наопачке, не ја! Да ли си болесна?", брецну се прва.

 "Гле ко ми каже! Каква дрскост! Наопако пливаш, наопако говориш!", узврати друга.

 "Хеј, па ти си заиста у заблуди. Хајде, размисли! Шта се налази горе?"

 "Звезде, на пример."

 "Хмм... Па звезде јесу горе. Или си схватила, или мислиш на морске звезде. Чиме су окружене те твоје звезде?"

 "Песком и алгама, уобичајеним небеским стварима."

 "Ха! Ето видиш! Па сви знају да су песак и алге доле!"

 "Напротив! Погледај и сама! Небо је доле, песак и алге су горе. Тако је одувек било, и биће."

 Прва риба тешко уздахну. Неколико мехурића се устреми ка површини.

 "Размисли сада пажљиво! Ево, мехурићи су отишли нагоре, ка небу. Је ли тако?"

 "Мехурићи јесу отишли ка небу, тачније, пали су доле."

 "Па ти си сва наопака!"

 "Мене толико не чуди то што ти не знаш шта је наопако, више ме чуди то што се толико трудиш да и мене убедиш у твоју сулуду замисао!"

 "У реду, само полако. Све се да научити. Размисли: Где живе те твоје звезде?"

 "На песку."

 "Одлично. Умеју ли оне да пливају горе-доле?"

 "Не умеју."

 "Ето видиш! Да умеју, оне би се понекад одвојиле од тог песка. Испливале би мало горе, да протегну пипке."

 "Оне не умеју да роне, и зато су увек горе, на пешчаном своду."

 "Ма ти си безнадежан случај! Никада нећеш схватити шта је горе а шта доле."

 "Ти то не схваташ, а мени се ругаш!"

 "Одустајем. Пливај наопачке док не умреш, глупава рибетино!"

 "Наравно да хоћу! Када ми се то и деси, винућу се горе, у висине, и ту заувек остати! А тићеш, тврдиш, када отпливаш своје - пасти доле, у тмину! Која је од нас две, онда, изабрала да верује у погрешне ствари?

Урош Петровић